**Doina oltenească III**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lumea-ntreagă ocolii,

Ce căutai nu găsii,

Căutai şir de mărgele

Să-l aduc mândruţei mele,

Dar cine cât mă vedea

Averile-şi ascundea.

Puiculiţă fa, Marie,

Hai cu mine-n haiducie,

Ce-oi câştiga ţi-oi da ţie.

Şi-oi anina doi cercei,

Doi cercei de brebenei,

Să tragă ochii la ei,

Şi pe sânu-ţi drept mărgele

Oi lipi buzele mele

Să-ţi pară că-s rubiele.